title: Komission täytäntöönpanoasetus (EU) 2018/1232, annettu 11 päivänä syyskuuta 2018, täytäntöönpanoasetuksen (EU) N:o 1354/2011 muuttamisesta Norjasta ja Uudesta-Seelannista peräisin olevaa lampaan- ja vuohenlihaa koskevien unionin tariffikiintiöiden osalta

text:
                  14.9.2018

                  FI

                  Euroopan unionin virallinen lehti

                  L 231/13

         KOMISSION TÄYTÄNTÖÖNPANOASETUS (EU) 2018/1232,
         annettu 11 päivänä syyskuuta 2018,
         täytäntöönpanoasetuksen (EU) N:o 1354/2011 muuttamisesta Norjasta ja Uudesta-Seelannista peräisin olevaa lampaan- ja vuohenlihaa koskevien unionin tariffikiintiöiden osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan a ja b alakohdan,
         sekä katsoo seuraavaa:

                     (1)

                     Komission täytäntöönpanoasetuksessa (EU) N:o 1354/2011 (2) säädetään unionin vuotuisten tuontitariffikiintiöiden avaamisesta lampaille ja vuohille sekä lampaan- ja vuohenlihalle, mukaan lukien kyseiset Norjasta ja Uudesta-Seelannista peräisin olevat tuotteet.

                     (2)

                     Täytäntöönpanoasetuksen (EU) N:o 1354/2011 4 artiklassa säädetään, että mainitulla asetuksella avattuja tariffikiintiöitä hallinnoidaan komission täytäntöönpanoasetuksen (EU) 2015/2447 (3) 49–54 artiklan mukaisesti.

                     (3)

                     Neuvoston asetuksessa (EY) N:o 992/95 (4) säädetään unionin vuotuisten tuontitariffikiintiöiden avaamisesta tietyille Norjasta peräisin oleville maataloustuotteille. Mainitun asetuksen 3 artiklassa säädetään, että kyseisellä asetuksella avattuja tariffikiintiöitä hallinnoidaan täytäntöönpanoasetuksen (EU) 2015/2447 49–54 artiklan mukaisesti.

                     (4)

                     Euroopan unioni ja Norja ovat tehneet kirjeenvaihtona sopimuksen, jäljempänä ’Norjan kanssa tehty sopimus’, joka koskee maataloustuotteiden kaupassa myönnettäviä lisäetuuksia. Norjan kanssa tehty sopimus hyväksyttiin unionin puolesta neuvoston päätöksellä (EU) 2018/760 (5).

                     (5)

                     Norjan kanssa tehty sopimus tulee voimaan viimeisen hyväksymiskirjan tallettamispäivää seuraavan kolmannen kuukauden ensimmäisenä päivänä. Viimeisin tallettaminen tapahtui 16 päivänä heinäkuuta 2018. Sen vuoksi Norjan kanssa tehdyn sopimuksen on määrä tulla voimaan 1 päivänä lokakuuta 2018. Norjan kanssa tehdyn sopimuksen liitteessä IV määrätään, että asetuksessa (EY) N:o 992/95 säädetty CN-koodiin 0210 kuuluvia tuotteita koskeva kiintiö ja täytäntöönpanoasetuksessa (EU) N:o 1354/2011 säädetty CN-koodiin 0204 kuuluvia tuotteita koskeva kiintiö konsolidoidaan yhdeksi tariffikiintiöksi.

                     (6)

                     Selkeyden ja oikeusvarmuuden vuoksi kyseinen tariffikiintiö olisi avattava ja sitä olisi hallinnoitava Euroopan parlamentin ja neuvoston asetuksen (EU) N:o 952/2013 (6) mukaisesti. Sen vuoksi CN-koodiin 0204 kuuluvia Norjan alkuperätuotteita koskeva tariffikiintiö olisi samanaikaisesti poistettava täytäntöönpanoasetuksesta (EU) N:o 1354/2011 asetuksen (EU) N:o 1308/2013 perusteella.

                     (7)

                     Asetuksen (EU) N:o 952/2013 nojalla annettavaa uutta asetusta, jolla avataan Norjan alkuperätuotteille yksi tuontitariffikiintiö, sovelletaan 1 päivästä lokakuuta 2018. Sen vuoksi vastaavaa täytäntöönpanoasetuksen (EU) N:o 1354/2011 muutosta olisi sovellettava samasta päivästä.

                     (8)

                     Unionin tullialue on laajentunut Kroatian tasavallan liittymisen myötä. Sen vuoksi unioni aloitti Maailman kauppajärjestön (WTO) sääntöjen mukaisesti neuvottelut sellaisten WTO-jäsenten kanssa, joilla on neuvotteluoikeudet liittymässä olevan maan kanssa, jotta korvaavasta mukautuksesta voitaisiin sopia.

                     (9)

                     Euroopan unionin ja Uuden-Seelannin välillä vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Kroatian tasavallan myönnytysluettelossa olevien myönnytysten muuttamisesta Kroatian tasavallan Euroopan unioniin liittymisen johdosta kirjeenvaihtona tehty sopimus, jäljempänä ’Uuden-Seelannin kanssa tehty sopimus’, parafoitiin 18 päivänä toukokuuta 2017. Kyseisen sopimuksen allekirjoittaminen hyväksyttiin neuvoston päätöksellä (EU) 2017/1363 (7), ja sopimus tehtiin lopullisesti neuvoston päätöksellä (EU) 2018/1030 (8). Uuden-Seelannin kanssa tehdyssä sopimuksessa määrätään, että CN-koodiin 0204 kuuluvia tuotteita koskevaan Uuden-Seelannin vuotuiseen tariffikiintiöön lisätään 135 tonnia (teuraspainoekvivalentti).

                     (10)

                     Täytäntöönpanoasetuksessa (EU) N:o 1354/2011 säädetyn tariffikiintiön asianmukaista hallinnointia varten kyseinen lisämäärä olisi asetettava saataville 1 päivänä lokakuuta 2018.

                     (11)

                     Sen vuoksi täytäntöönpanoasetusta (EU) N:o 1354/2011 on tarpeen muuttaa. Muutoksia olisi sovellettava Norjan ja Uuden-Seelannin kanssa tehtyjen sopimusten voimaantulopäivästä alkaen.

                     (12)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Korvataan täytäntöönpanoasetuksen (EU) N:o 1354/2011 liite tämän asetuksen liitteellä.

            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä lokakuuta 2018.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 11 päivänä syyskuuta 2018.

                  Komission puolesta,

                  puheenjohtajan nimissä

               Phil HOGAN

                  Komission jäsen

            (1)  EUVL L 347, 20.12.2013, s. 671.

            (2)  Komission täytäntöönpanoasetus (EU) N:o 1354/2011, annettu 20 päivänä joulukuuta 2011, unionin vuotuisten tariffikiintiöiden avaamisesta lampaille ja vuohille sekä lampaan- ja vuohenlihalle (EUVL L 338, 21.12.2011, s. 36).

            (3)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).

            (4)  Neuvoston asetus (EY) N:o 992/95, annettu 10 päivänä huhtikuuta 1995, Norjasta peräisin olevien tiettyjen maatalous- ja kalastustuotteiden yhteisön tariffikiintiöiden avaamisesta ja hoidosta (EYVL L 101, 4.5.1995, s. 1).

            (5)  Neuvoston päätös (EU) 2018/760, annettu 14 päivänä toukokuuta 2018, lisäetuuksia maataloustuotteiden kaupassa koskevan Euroopan unionin ja Norjan kuningaskunnan välisen kirjeenvaihtona tehdyn sopimuksen tekemisestä (EUVL L 129, 25.5.2018, s. 1).

            (6)  Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).

            (7)  Neuvoston päätös (EU) 2017/1363, annettu 17 päivänä heinäkuuta 2017, Euroopan unionin ja Uuden-Seelannin välillä vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Kroatian tasavallan myönnytysluettelossa olevien myönnytysten muuttamisesta Kroatian tasavallan Euroopan unioniin liittymisen vuoksi kirjeenvaihtona tehdyn sopimuksen allekirjoittamisesta Euroopan unionin puolesta (EUVL L 191, 22.7.2017, s. 1).

            (8)  Neuvoston päätös (EU) 2018/1030, annettu 13 päivänä heinäkuuta 2018, Euroopan unionin ja Uuden-Seelannin välillä vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Kroatian tasavallan myönnytysluettelossa olevien myönnytysten muuttamisesta Kroatian tasavallan Euroopan unioniin liittymisen johdosta kirjeenvaihtona tehdyn sopimuksen tekemisestä (EUVL L 185, 23.7.2018, s. 1).

            LIITE
            ”

                     LIITE

                        LAMPAAN- JA VUOHENLIHA (TONNIA (T) TEURASPAINOEKVIVALENTTIA) UNIONIN TARIFFIKIINTIÖT

                                 CN-koodit

                                 Arvotulli
                                 %

                                 Paljoustulli
                                 EUR/100 Kg

                                 Järjestysnumero ”ensiksi tullutta palvellaan ensin” -järjestelmässä

                                 Alkuperä

                                 Vuotuinen määrä tonneina teuraspainoekvivalenttia

                                 Elävät eläimet (kerroin = 0,47)

                                 Luuton karitsanliha (1) (kerroin = 1,67)

                                 Luuton lampaanliha (2) (kerroin = 1,81)

                                 Luullinen liha ja ruhot (kerroin = 1,00)

                                 0204

                                 Nolla

                                 Nolla

                                 —

                                 09.2101

                                 09.2102

                                 09.2011

                                 Argentiina

                                 23 000

                                 —

                                 09.2105

                                 09.2106

                                 09.2012

                                 Australia

                                 19 186

                                 —

                                 09.2109

                                 09.2110

                                 09.2013

                                 Uusi-Seelanti

                                 228 389

                                 —

                                 09.2111

                                 09.2112

                                 09.2014

                                 Uruguay

                                 5 800

                                 —

                                 09.2115

                                 09.2116

                                 09.1922

                                 Chile (3)

                                 8 000

                                 —

                                 09.2125

                                 09.2126

                                 09.0693

                                 Grönlanti

                                 100

                                 —

                                 09.2129

                                 09.2130

                                 09.0690

                                 Färsaaret

                                 20

                                 —

                                 09.2131

                                 09.2132

                                 09.0227

                                 Turkki

                                 200

                                 —

                                 09.2171

                                 09.2175

                                 09.2015

                                 Muut (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10 %

                                 Nolla

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               ”

               (1)  Ja vohlanliha.

               (2)  Ja muu vuohenliha kuin vohlanliha.

               (3)  Chilen tariffikiintiötä korotetaan 200 tonnilla vuodessa.

               (4)  ”Muut” tarkoittaa kaikkia WTO:n jäseniä, lukuun ottamatta Argentiinaa, Australiaa, Uutta-Seelantia, Uruguayta, Chileä, Grönlantia ja Islantia.

               (5)  ”Erga omnes” tarkoittaa kaikkia alkuperiä tässä taulukossa mainitut maat mukaan luettuina.


title: Komission täytäntöönpanoasetus (EU) 2018/1234, annettu 12 päivänä syyskuuta 2018, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin ”Marrone di Serino” / ”Castagna di Serino” (SMM)

text:
                  14.9.2018

                  FI

                  Euroopan unionin virallinen lehti

                  L 231/18

         KOMISSION TÄYTÄNTÖÖNPANOASETUS (EU) 2018/1234,
         annettu 12 päivänä syyskuuta 2018,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin ”Marrone di Serino” / ”Castagna di Serino” (SMM)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Italian hakemus nimityksen ”Marrone di Serino” / ”Castagna di Serino” rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Marrone di Serino” / ”Castagna di Serino” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Marrone di Serino” / ”Castagna di Serino” (SMM).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä syyskuuta 2018.

                  Komission puolesta,

                  puheenjohtajan nimissä

               Phil HOGAN

                  Komission jäsen

            (1)  EUVL L 343, 14.12.2012, s. 1.

            (2)  EUVL C 75, 28.2.2018, s. 6.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2018/1236, annettu 13 päivänä syyskuuta 2018, Kiinan kansantasavallasta peräisin olevan sitruunahapon tuonnissa täytäntöönpanoasetuksella (EU) 2015/82 käyttöön otettujen polkumyynnin vastaisten toimenpiteiden mahdollista kiertämistä sitruunahapon tuonnilla Kambodžasta riippumatta siitä, onko sen alkuperämaaksi ilmoitettu Kambodža, koskevan tutkimuksen päättämisestä

text:
                  14.9.2018

                  FI

                  Euroopan unionin virallinen lehti

                  L 231/20

         KOMISSION TÄYTÄNTÖÖNPANOASETUS (EU) 2018/1236,
         annettu 13 päivänä syyskuuta 2018,
         Kiinan kansantasavallasta peräisin olevan sitruunahapon tuonnissa täytäntöönpanoasetuksella (EU) 2015/82 käyttöön otettujen polkumyynnin vastaisten toimenpiteiden mahdollista kiertämistä sitruunahapon tuonnilla Kambodžasta riippumatta siitä, onko sen alkuperämaaksi ilmoitettu Kambodža, koskevan tutkimuksen päättämisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 13 artiklan ja 14 artiklan 5 kohdan,
         sekä katsoo seuraavaa:
         1.   MENETTELY

         1.1   Aiemmat tutkimukset ja voimassa olevat toimenpiteet

                     (1)

                     Neuvosto otti polkumyyntitutkimuksen, jäljempänä ’alkuperäinen tutkimus’, jälkeen käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevan sitruunahapon tuonnissa antamalla asetuksen (EY) N:o 1193/2008 (2). Toimenpiteet toteutettiin 6,6–42,7 prosentin suuruisen arvotullin muodossa.

                     (2)

                     Euroopan komissio, jäljempänä ’komissio’, piti täytäntöönpanoasetuksella (EU) 2015/82 (3) voimassa lopulliset toimenpiteet ja muutti niiden tasoa perusasetuksen 11 artiklan 2 kohdan ja 11 artiklan 3 kohdan mukaisen toimenpiteiden voimassaolon päättymistä koskevan tarkastelun ja osittaisen välivaiheen tarkastelun, jäljempänä ’aiemmat tutkimukset’, jälkeen. Lopulliset 15,3–42,7 prosentin suuruiset polkumyyntitullit ovat nyt voimassa Kiinasta peräisin olevan sitruunahapon tuonnissa, jäljempänä ’voimassa olevat toimenpiteet’.

                     (3)

                     Komissio laajensi täytäntöönpanoasetuksella (EU) 2016/32 (4) perusasetuksen 13 artiklan mukaisen polkumyyntitoimenpiteiden kiertämistä koskevan tutkimuksen jälkeen Kiinasta peräisin olevan sitruunahapon tuontiin sovellettavan 42,7 prosentin suuruisen polkumyyntitullin koskemaan Malesiasta lähetetyn sitruunahapon tuontia riippumatta siitä, onko sen alkuperämaaksi ilmoitettu Malesia.

               1.2   Pyyntö

                     (4)

                     Komissio on vastaanottanut perusasetuksen 13 artiklan 3 kohdan ja 14 artiklan 5 kohdan mukaisen pyynnön tutkia Kiinasta peräisin olevan sitruunahapon tuonnissa käyttöön otettujen polkumyynnin vastaisten toimenpiteiden mahdollista kiertämistä Kambodžasta lähetetyllä tuonnilla riippumatta siitä, onko sen alkuperämaaksi ilmoitettu Kambodža, ja saattaa tällainen tuonti kirjaamisvelvoitteen alaiseksi.

                     (5)

                     Pyynnön esitti 30 päivänä lokakuuta 2017 sitruunahappoa valmistava Euroopan teollisuus.

                     (6)

                     Pyyntö sisälsi riittävästi näyttöä unionin, Kiinan ja Kambodžan välisen kaupan rakenteessa tapahtuneista muutoksista, jotka näyttivät johtuvan käytännöstä, menettelystä tai toiminnasta, jolla ei ole riittävästi perusteita tai jolla ei ole muuta taloudellista perustetta kuin tullin käyttöön ottaminen, eli kyse on Kiinasta peräisin olevan tarkasteltavana olevan tuotteen, jota on käsitelty vähän tai ei lainkaan, kuljettamisesta Kambodžan kautta unioniin.

                     (7)

                     Pyyntö sisälsi lisäksi riittävästi näyttöä siitä, että edellä kuvattu käytäntö vaaransi voimassa olevien polkumyynnin vastaisten toimenpiteiden korjaavat vaikutukset niin hintojen kuin määrienkin osalta ja että tutkimuksen kohteena olevan tuotteen hinnat olivat polkumyyntihintoja verrattuna tarkasteltavana olevan tuotteen aikaisemmin määritettyyn normaaliarvoon.

               1.3   Tarkasteltavana oleva tuote ja tutkimuksen kohteena oleva tuote

                     (8)

                     Tuote, jonka osalta toimenpiteitä mahdollisesti kierretään, on Kiinasta peräisin oleva, CN-koodeihin ex 2918 14 00 (Taric-koodi 2918140090) ja ex 2918 15 00 (Taric-koodi 2918150019) kuuluva sitruunahappo (mukaan luettuna trinatriumsitraattidihydraatti, jäljempänä ’sitruunahapposuola’), jäljempänä ’tarkasteltavana oleva tuote’.

                     (9)

                     Tutkimuksen kohteena oleva tuote on sama kuin edellisessä johdanto-osan kappaleessa määritelty mutta Kambodžasta lähetetty tuote riippumatta siitä, onko sen alkuperämaaksi ilmoitettu Kambodža, ja se luokitellaan tällä hetkellä samoihin CN-koodeihin kuin tarkasteltavana oleva tuote, jäljempänä ’tutkimuksen kohteena oleva tuote’.

                     (10)

                     Tutkimus osoitti, että Kiinasta unioniin viedyillä ja Kambodžasta lähetetyillä sitruunahapolla ja sitruunahapposuolalla on samat fyysiset ja kemialliset perusominaisuudet ja käyttötarkoitukset, minkä perusteella niiden katsotaan olevan perusasetuksen 1 artiklan 4 kohdassa tarkoitettuja samankaltaisia tuotteita.

               1.4   Vireillepano

                     (11)

                     Ilmoitettuaan asiasta jäsenvaltioille komissio katsoi, että on olemassa riittävä näyttö perusasetuksen 13 artiklan 3 kohdan ja 14 artiklan 5 kohdan mukaisen tutkimuksen panemiseksi vireille, ja päätti tutkia Kiinasta peräisin olevan tarkasteltavana olevan tuotteen tuonnissa käyttöön otettujen polkumyynnin vastaisten toimenpiteiden mahdollista kiertämistä ja asettaa kirjaamisvelvoitteen Kambodžasta lähetetyn sitruunahapon tuonnille riippumatta siitä, onko alkuperämaaksi ilmoitettu Kambodža.

                     (12)

                     Tutkimus pantiin vireille 13 päivänä joulukuuta 2017 annetulla komission täytäntöönpanoasetuksella (EU) 2017/2300 (5), jäljempänä ’vireillepanoasetus’.

               1.5   Tutkimusajanjakso ja raportointijakso

                     (13)

                     Tutkimus kattoi 1 päivän tammikuuta 2014 ja 30 päivän syyskuuta 2017 välisen ajanjakson, jäljempänä ’tutkimusajanjakso’. Tietoja kerättiin tutkimusajanjaksolta muun muassa sen tutkimiseksi, oliko kaupan rakenteessa todella tapahtunut muutos toimenpiteiden jatkamisen ja täytäntöönpanoasetuksella (EU) 2015/82 toteutetun lopullisten polkumyyntitullien korottamisen seurauksena ja oliko kyseessä käytäntö, menettely tai toiminta, jolla ei ole riittävästi perusteita tai jolla ei ole muuta taloudellista perustetta kuin tullin käyttöön ottaminen. Tarkempia tietoja kerättiin 1 päivän lokakuuta 2016 ja 30 päivän syyskuuta 2017 väliseltä raportointijaksolta, jäljempänä ’raportointijakso’, sen tutkimiseksi, heikensikö tuonti voimassa olevien toimenpiteiden korjaavia vaikutuksia hintojen ja/tai määrien suhteen ja esiintyykö polkumyyntiä.

               1.6   Tutkimus

                     (14)

                     Komissio ilmoitti tutkimuksen vireillepanosta virallisesti Kiinan ja Kambodžan viranomaisille, kyseisissä maissa toimiville vientiä harjoittaville tuottajille ja kauppiaille, niille unionin tuojille, joita asian tiedettiin koskevan, ja unionin tuotannonalalle. Kyselylomakkeet / vapautuksen pyytämiseen tarkoitetut lomakkeet lähetettiin Kiinassa ja Kambodžassa toimiville tuottajille/viejille ja unionissa toimiville tuojille, jotka olivat komission tiedossa tai jotka olivat ilmoittautuneet vireillepanoasetuksen johdanto-osan 16 kappaleessa asetetuissa määräajoissa.

                     (15)

                     Asianomaisille osapuolille annettiin tilaisuus esittää näkökantansa kirjallisesti ja pyytää kuulluksi tulemista vireillepanoasetuksessa asetetussa määräajassa.

                     (16)

                     Kyselylomakkeisiin / vapautuksen pyytämiseen tarkoitettuihin lomakkeisiin saatiin vastaukset yhdeltä kambodžalaiselta vientiä harjoittavalta tuottajalta, Wang Kang Biochemical Co., Ltd., jäljempänä ’WKB’, ja viideltä unionin tuojalta.

                     (17)

                     WKB:n toimitiloihin tehtiin maaliskuussa 2018 tarkastuskäynti.

                     (18)

                     Komissio kuuli myös useita valtion ministeriöitä ja virastoja Kambodžassa, mukaan luettuina kauppaministeriö, valtiovarainministeriö, teollisuus- ja käsiteollisuusministeriö, tulliviranomaiset sekä Kambodžan kehitysneuvosto.

               2.   TUTKIMUKSEN TULOKSET

         2.1   Yleiset näkökohdat

                     (19)

                     Perusasetuksen 13 artiklan 1 kohdan mukaisesti toimenpiteiden kiertämisen mahdollista esiintymistä arvioitiin analysoimalla järjestyksessä seuraavia seikkoja:

                                 —

                                 oliko Kambodžan, Kiinan ja unionin välisen kaupan rakenteessa tapahtunut muutos,

                                 —

                                 johtuiko tämä muutos käytännöstä, menettelystä tai toiminnasta, jolla ei ole riittävästi perusteita tai jolla ei ole muuta taloudellista perustetta kuin voimassa olevien polkumyyntitoimenpiteiden käyttöön ottaminen,

                                 —

                                 oliko olemassa näyttöä vahingosta tai siitä, että tutkimuksen kohteena olevan tuotteen hinnat ja/tai määrät vaarantavat voimassa olevien polkumyyntitoimenpiteiden korjaavia vaikutuksia, ja

                                 —

                                 oliko olemassa näyttöä polkumyynnistä suhteessa tarkasteltavana olevalle tuotteelle aiemmin määritettyihin normaaliarvoihin.

               2.2   Muutos kaupan rakenteessa

                     (20)

                     Kambodžan, Kiinan ja unionin välisen kaupan rakenteessa tutkimusajanjaksolla tapahtuneita muutoksia analysoitiin Kambodžan tuonti- ja vientitilastojen pohjalta.

                     (21)

                     Kambodžan tulliviranomaisten kanssa käytyjen keskustelujen aikana komissio sai tutustua tietokantaan, joka sisälsi kaikki harmonoidun järjestelmän nimikkeen 2918 puitteissa tutkimusajanjaksona tapahtuneet tuonti- ja vientitoimet. Tietokannan avulla voitiin todeta kunkin yksittäisen liiketoimen kuukausi ja vuosi, Kambodžan tullikoodin kuvaus 8-numerotasolle asti, yksityiskohtainen tavarakuvaus, viejän/tuojan nimi, liiketoimen määrä ja arvo sekä tuonti-/alkuperä-/määrämaa.

                     (22)

                     Kambodžan kauppa- sekä teollisuus- ja käsiteollisuusministeriöiden kanssa käytyjen keskustelujen aikana voitiin lisäksi vahvistaa, että ainoa yhteistyössä toiminut kambodžalainen vientiä harjoittava tuottaja WKB on ainoa tutkimuksen kohteena olevan tuotteen viejä ja tuottaja Kambodžassa.

                     (23)

                     Ainoa tutkimuksen kohteena olevan tuotteen vientiä harjoittava tuottaja Kambodžassa ”WKB” ja muut vientiä harjoittamattomat kambodžalaiset yritykset toivat tarkasteltavana olevaa tuotetta Kambodžaan sekä suoraan Kiinasta että myös Thaimaan ja Vietnamin kautta.

                     (24)

                     Kyseisten muiden yritysten – jotka toimivat lähinnä vaate- ja tekstiiliteollisuudessa – tuonti oli määrältään suhteellisen vähäistä, ja se kulutettiin Kambodžassa. Tullikirjanpidossa ei ole WKB:n viennin lisäksi mainintaa muista sitruunahapon tai sitruunahapposuolan vientitoimista. Näin ollen kyseinen tuonti voidaan jättää Kambodžan, Kiinan ja unionin välisen kaupan rakenteessa tapahtuneita muutoksia käsittelevän analyysin ulkopuolelle.

                     (25)

                     WKB näkyi Kambodžan tullitilastoissa sitruunahapon tuojana ensimmäisen kerran vuonna 2015. WKB:n tuonti on merkittävää verrattuna Kambodžan muuhun tuontiin ja oli kasvussa vuodesta 2015 raportointijaksolle.

                     (26)

                     WKB näkyi ensimmäisen kerran vientitilastoissa sitruunahapposuolan viejänä unioniin ja kolmansiin maihin samaten vuoden 2015 aikana.

                     (27)

                     Kiinasta peräisin olevan tarkasteltavana olevan tuotteen tuontia Kambodžaan ja tutkimuksen kohteena olevan tuotteen vientiä Kambodžasta unioniin koskevat tiedot esitetään jäljempänä olevassa taulukossa. On korostettava, että viennin määrät ovat paljon suuremmat kuin tuonnin määrät, mikä selitetään jäljempänä WKB:n tuotantoprosessilla.

                        Taulukko 1

                        Tuontimäärät (tonnia) Kiinasta Kambodžaan

                                 2014

                                 2015

                                 2016

                                 Raportointijakso

                                 WKB (*1)

                                 0

                                 2 250

                                 1 200

                                 2 990

                                 Muut yritykset (*2)

                                 398

                                 497

                                 581

                                 533

                                    Kokonaistuonti

                                    398

                                    2 747

                                    1 781

                                    3 523

                                    Lähde: Kambodžan tulliviranomaiset

                        Taulukko 2

                        Vientimäärät (tonnia) Kambodžasta

                                 2014

                                 2015

                                 2016

                                 Raportointijakso

                                 WKB (*3)

                                 0

                                 872

                                 9 174

                                 24 221

                                 Muut yritykset

                                 0

                                 0

                                 0

                                 0

                                    Kokonaisvienti
                                     (*4)

                                 0

                                 872

                                 9 174

                                 24 221

                                    Lähde: Kambodžan tulliviranomaiset

                     (28)

                     Niin Kambodžasta unioniin suuntautuvan viennin kuin Kiinasta Kambodžaan suuntautuvan viennin määrien kasvu on tapahtunut toimenpiteiden jatkumisen ja täytäntöönpanoasetuksella (EU) 2015/82 toteutetun lopullisten polkumyyntitullien korottamisen seurauksena. Tämä merkitsee muutosta toisaalta Kiinan ja Kambodžan välisen kaupan, toisaalta Kambodžan ja unionin välisen kaupan rakenteessa.

               2.3   Väitetty kiertämiskäytäntö

         2.3.1   Riittävät perusteet tai muu taloudellinen peruste kuin polkumyyntitullin käyttöön ottaminen

                     (29)

                     Tutkimuksen havaintojen mukaan sille, että WKB käynnisti taloudellisen toiminnan ja aloitti tuotannon Kambodžassa on olemassa riittävät perusteet tai taloudellinen peruste. Se, että kiinalainen sijoittaja investoi WKB:hen ei muuta näitä havaintoja. Tärkein syy tuotantolaitosten sijoittamiseen Kambodžaan oli tälle kiinalaiselle sijoittajalle tarjottu kannustinpaketti.

                     (30)

                     WKB perustettiin vuonna 2014 (tuotanto käynnistyi vuonna 2015). Ennen WKB:n perustamista Er-Kang-ryhmä (WKB:n emoryhmä) ei osallistunut tarkasteltavana olevan tuotteen tuotantoon Kiinassa. Er-Kang-ryhmällä ei myöskään ole tuotantotoimintaa Malesiassa, jota toimenpiteet vastikään laajennettiin koskemaan asetuksella (EU) 2016/32.

                     (31)

                     WKB:n perustaminen oli osa suurempaa investointihanketta. Er-Kang-ryhmä perusti samaan aikaan samaan paikkaan kaksi muuta yritystä (tärkkelyksen tuottaja ja erikoistärkkelyksen tuottaja).

                     (32)

                     Päätöstä tuotannon sijoittamisesta Kambodžaan motivoi jossain määrin raaka-aineiden (kassava) saanti mutta vieläkin enemmän Kambodžan hallituksen tarjoama kannustinpaketti. Kuten Kambodžan kehitysneuvoston ja Kambodžan valtiovarainministeriön kanssa käydyissä keskusteluissa vahvistui, Er-Kang-ryhmän kokonaisinvestoinnin katsottiin olevan vaatimukset täyttävä investointihanke. Vaatimukset täyttävään investointihankkeeseen – kunhan se täyttää tietyt investointiarvoa ja paikallisen työllisyyden osuutta (kynnysarvot määritellään toimialan mukaan) ja vientivelvoitteita koskevat kriteerit – liittyy tiettyjä erioikeuksia tuoduista koneista ja raaka-aineista maksettavien tuontitullien ja -verojen ja tuloveroon liittyvän armonajan osalta.

               2.3.2   Kauttakuljetusta koskeva väite

                     (33)

                     Kuten johdanto-osan 6 kappaleessa todetaan, pyynnössä väitetty kiertämiskäytäntö oli tarkasteltavana olevan tuotteen, jota on käsitelty vähän tai ei lainkaan, kuljetus Kambodžan kautta unioniin.

                     (34)

                     Väitteen arvioimiseksi komissio tarkasteli Kambodžaan tuotuja tarkasteltavana olevan tuotteen määriä ja lajeja, samoin kuin sitä, toteutuiko tutkimuksen kohteena olevan tuotteen tuotanto tai tietyt tuotantovaiheet Kambodžassa, tuotantoprosessin yksityiskohtia sekä unioniin viedyn, tutkimuksen kohteena olevan tuotteen määriä ja lajeja.

                     (35)

                     Koska ainoa tutkimuksen kohteena olevan tuotteen viejä, kuten johdanto-osan 22 kappaleessa selitetään, on WKB, komissio rajasi tarkastelunsa tähän yritykseen.

                     (36)

                     Tutkimuksessa vahvistui, että WKB:llä on tutkimuksen kohteena olevan tuotteen täysimääräinen ja toiminnassa oleva tuotantolinja (myös käymistankit) Kambodžassa ja että unioniin myöhemmin viety tuote on tuotettu siellä.

                     (37)

                     WKB:n sitruunahapposuolan tuotantoprosessissa sitruunahappoa käytetään yhtenä raaka-aineena. Tämä sitruunahappo tuodaan lähinnä Kiinasta mutta myös Thaimaasta. Alkuperämaan valinta perustuu hintatasoon. Nämä toimet ovat näin ollen taloudellisesti järkeviä eivätkä viittaa kiertämisaikomuksiin. Jos ainoana aikomuksena olisi kiertää toimenpiteitä, WKB toisi ainoastaan Kiinasta ja veisi sitten tuotetta unioniin suoraan tai vähäisin muunnoksin.

                     (38)

                     Lisäksi on korostettava, että vain suhteellisen pieni määrä sitruunahappoa käytetään valmistusprosessissa verrattuna tuotetun sitruunahapposuolan lopulliseen määrään. Sitruunahappo lisätään tuotantoprosessin myöhäisessä vaiheessa lopputuotteen pH-arvon laskemiseksi.

                     (39)

                     Yritys ei myöskään myöhemmin myy tai vie laisinkaan WKB:n – Kiinasta tai Thaimaasta – tuomaa sitruunahappoa.

                     (40)

                     Johdanto-osan 37–39 kappaleessa esitetyt havainnot vahvistettiin paikalla tehdyissä tarkastuksissa, joissa tutkittiin ostot, kyseisen raaka-aineen varastoista tapahtuvat siirrot ja sen kulutusta koskevat asiakirjat sekä lopputuotteen eli sitruunahapposuolan varastot ja myyntimäärät.

                     (41)

                     Näiden havaintojen perusteella todettiin, että kauttakuljetusta ja Kiinasta tulevalle Kambodžasta lähetetylle tuonnille asetettujen toimenpiteiden kiertämistä koskevia väitteitä ei voida vahvistaa. WKB käyttää sitruunahappoa raaka-aineena (joka tuodaan joko Kiinasta tai Thaimaasta) vähäisiä määriä sitruunahapposuolan tuotantoon.

                     (42)

                     Päätelmien ilmoittamisen jälkeen unionin tuotannonala kommentoi näitä havaintoja ja esitti epäilyjä sitruunahapposuolan tuotantoprosessissa käytetyn sitruunahapon osuudesta ja sitruunahapon yleisestä käsittelystä sitruunahapposuolan tuotantoprosessin raaka-aineena. Unionin tuotannonalan mukaan sitruunahappo on puolivalmiste eikä raaka-aine, ja käymisprosessilla saadaan sitruunahappoa, joka myöhemmin muunnetaan sitruunahapposuolaksi.

                     (43)

                     Tältä osin on korostettava, että WKB:n käyttämä tuotantoprosessi on erilainen kuin unionin tuotannonalan käyttämä tuotantoprosessi. Kuten johdanto-osan 37, 38 ja 40 kappaleessa todetaan, ostetun ja tuotantoprosessissa käytetyn sitruunahapon määrä, sen alkuperä ja se, missä vaiheessa se lisätään tuotantoprosessiin, todennettiin WKB:n toimitiloissa. Vaikka unionin tuotannonalan tuotantoprosessia koskevat väitteet vahvistettaisiin, ne eivät vaikuttaisi komission yleiseen arviointiin toimenpiteiden kiertämisestä johdanto-osan 49 kappaleessa esitettyjen havaintojen pohjalta.

                     (44)

                     Unionin tuotannonala totesi lisäksi, että WKB kertoi virallisella verkkosivustollaan olevansa sekä sitruunahapon että sitruunahapposuolan tuottaja. Verkkosivustoa muokattiin vasta syyskuun 2017 jälkeen, ja sitruunahappo poistettiin tuotteiden luettelosta.

                     (45)

                     Kambodžan yksityiskohtaisten tullitilastojen sekä WKB:n tuotanto-, osto- ja myyntitietojen perusteella on tältä osin selvää, että WKB ei ole koskaan ollut mukana sitruunahapon tuotannossa ja/tai myynnissä.

                     (46)

                     Kuten johdanto-osan 47–50 kappaleessa selitetään, WKB:n toimintaa Kambodžassa ei myöskään voida pitää tuotteen vähäisenä muuntamisena polkumyyntitullien välttämiseksi, kuten pyynnössä väitetään. Koska niin sitruunahappo kuin sitruunahapposuola kuuluvat polkumyynnin vastaisten toimenpiteiden piiriin, tämä vähäinen muuntaminen ei olisi kauttakuljetuksesta poikkeava toimenpide, ja tutkimus on osoittanut, ettei WKB harjoita kauttakuljetusta.

               2.3.3   Kokoonpanotoiminta

                     (47)

                     Vireillepanoasetuksen johdanto-osan 12 kappaleessa todetaan, että jos tutkimuksessa havaitaan, että Kambodžassa harjoitetaan kauttakuljetuksen ohella muutakin perusasetuksen 13 artiklassa tarkoitettua toimenpiteiden kiertämistä, tutkimus voi koskea myös kyseisiä kiertämiskäytäntöjä. Komissio tutki tämän vuoksi, tapahtuuko Kambodžassa perusasetuksen 13 artiklan 2 kohdassa tarkoitettua kokoonpanotoimintaa ja onko tällainen kokoonpanotoiminta toimenpiteiden kiertämistä.

                     (48)

                     Perusasetuksen 13 artiklan 2 kohdan b alakohdan mukaisesti komission oli sen vahvistamiseksi, kierretäänkö polkumyynnin vastaisia toimenpiteitä kokoonpanotoiminnalla, todennettava, muodostavatko kokoonpanotoiminnassa käytetyt polkumyynnin vastaisten toimenpiteiden kohteena olevista maista peräisin olevat osat (raaka-aineet) vähintään 60 prosenttia kokoonpantavan tuotteen osien (raaka-aineiden) kokonaisarvosta ja onko käytettävien osien (raaka-aineiden) arvonlisäys enintään 25 prosenttia valmistuskustannuksista.

                     (49)

                     WKB:n tapauksessa todettiin, että toimenpiteiden kohteena olevasta maasta (eli Kiinasta) peräisin olevat raaka-aineet eivät muodostaneet vähintään 60:tä prosenttia tutkimuksen kohteena olevan tuotteen tuotannossa käytettyjen raaka-aineiden kokonaisarvosta.

                     (50)

                     Koska tutkimuksessa osoitettiin, ettei 60 prosentin kriteeri täyttynyt eikä kokoonpanotoimintaa voida pitää perusasetuksen 13 artiklan 2 kohdassa tarkoitettuna toimenpiteiden kiertämisenä, toisen kriteerin (arvonlisäys 25 prosenttia valmistuskustannuksista) tarkastelua ei pidetty tarpeellisena.

               2.3.4   Toimenpiteiden kiertämistä koskeva päätelmä

                     (51)

                     Ottaen huomioon johdanto-osan 29–50 kappale päätellään, ettei WKB:n toiminnan osalta löydetty todisteita perusasetuksen 13 artiklan 1 ja 2 kohdassa tarkoitetusta toimenpiteiden kiertämisestä.

                     (52)

                     Koska WKB:n osuus tutkimuksen kohteena olevan tuotteen viennistä Kambodžasta unioniin tutkimusajanjaksolla oli 100 prosenttia, ei voitu vahvistaa, että Kiinasta peräisin olevaa tuontia koskevia voimassa olevia toimenpiteitä kierrettäisiin Kambodžasta lähetetyllä tuonnilla.

               2.4   Tullin korjaavien vaikutusten kumoutuminen ja todisteet polkumyynnistä

                     (53)

                     Koska tutkimuksessa osoitettiin, ettei Kambodžassa harjoitettua toimintaa voida pitää perusasetuksen 13 artiklan 1 ja 2 kohdassa tarkoitettuna toimenpiteiden kiertämisenä, kyseisten näkökohtien tarkastelua ei pidetty tarpeellisena.

               3   TUTKIMUKSEN PÄÄTTÄMINEN

                     (54)

                     Kun otetaan huomioon johdanto-osan 51 ja 52 kappaleessa mainitut havainnot, nykyinen toimenpiteiden kiertämistä koskeva tutkimus olisi päätettävä. Vireillepanoasetuksen mukaisesti aloitettu tutkimuksen kohteena olevan tuotteen tuonnin kirjaaminen olisi tästä syystä lopetettava ja kyseinen asetus kumottava.

                     (55)

                     Asianomaisille osapuolille ilmoitettiin niistä olennaisista tosiasioista ja huomioista, joiden perusteella komissio aikoi päättää tutkimuksen, ja niille annettiin mahdollisuus esittää huomautuksia. Esitetyt huomautukset eivät antaneet aihetta muuttaa edellä selostettuja päätelmiä.

                     (56)

                     Tässä asetuksessa säädetyt toimenpiteet ovat perusasetuksen 15 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Päätetään komission täytäntöönpanoasetuksella (EU) 2017/2300 vireille pantu tutkimus sen selvittämiseksi, kierretäänkö Kambodžasta lähetetyllä Kiinan kansantasavallasta peräisin olevan sitruunahapon (mukaan luettuna trinatriumsitraattidihydraatti), joka luokitellaan tällä hetkellä CN-koodeihin 2918 14 00 (TARIC-koodit 2918140090) ja ex 2918 15 00 (Taric-koodi 2918150019), tuonnilla unioniin komission täytäntöönpanoasetuksella (EU) 2015/82 käyttöön otettuja toimenpiteitä riippumatta siitä, onko sen alkuperämaaksi ilmoitettu Kambodža.

            2 artikla
            Tulliviranomaisten on lopetettava komission täytäntöönpanoasetuksen (EU) 2017/2300 2 artiklan mukaisesti tapahtuva tuonnin kirjaaminen.

            3 artikla
            Kumotaan komission täytäntöönpanoasetus (EU) 2017/2300.

            4 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä syyskuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 176, 30.6.2016, s. 21.

            (2)  Neuvoston asetus (EY) N:o 1193/2008, annettu 1 päivänä joulukuuta 2008, lopullisen polkumyyntitullin käyttöön ottamisesta Kiinan kansantasavallasta peräisin olevan sitruunahapon tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 323, 3.12.2008, s. 1).

            (3)  Komission täytäntöönpanoasetus (EU) 2015/82, annettu 21 päivänä tammikuuta 2015, lopullisen polkumyyntitullin käyttöönotosta Kiinan kansantasavallasta peräisin olevan sitruunahapon tuonnissa asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun sekä asetuksen (EY) N:o 1225/2009 11 artiklan 3 kohdan mukaisten osittaisten välivaiheen tarkastelujen perusteella (EUVL L 15, 22.1.2015, s. 8).

            (4)  Komission täytäntöönpanoasetus (EU) 2016/32, annettu 14 päivänä tammikuuta 2016, Kiinan kansantasavallasta peräisin olevan sitruunahapon tuonnissa täytäntöönpanoasetuksella (EU) 2015/82 käyttöön otetun lopullisen polkumyyntitullin laajentamisesta koskemaan Malesiasta lähetetyn sitruunahapon tuontia riippumatta siitä, onko tuotteen alkuperämaaksi ilmoitettu Malesia (EUVL L 10, 15.1.2016, s. 3).

            (5)  Komission täytäntöönpanoasetus (EU) 2017/2300, annettu 12 päivänä joulukuuta 2017, Kiinan kansantasavallasta peräisin olevan sitruunahapon tuonnissa täytäntöönpanoasetuksella (EU) 2015/82 käyttöön otettujen polkumyynnin vastaisten toimenpiteiden mahdollista kiertämistä sitruunahapon tuonnilla Kambodžasta riippumatta siitä, onko sen alkuperämaaksi ilmoitettu Kambodža, koskevan tutkimuksen vireillepanosta ja kyseisen tuonnin kirjaamisvelvoitteesta (EUVL L 329, 13.12.2017, s. 39).

            (*1)  ainoastaan sitruunahappo

            (*2)  sitruunahappo ja sitruunahapposuola

            (*3)  ainoastaan sitruunahapposuola

            (*4)  EU:hun suuntautuva vienti on edelleen 55–85 prosenttia kokonaisviennistä


title: Komission täytäntöönpanoasetus (EU) 2018/1235, annettu 12 päivänä syyskuuta 2018, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Αγκινάρα Ιρίων (Agkinara Irion) (SMM))

text:
                  14.9.2018

                  FI

                  Euroopan unionin virallinen lehti

                  L 231/19

         KOMISSION TÄYTÄNTÖÖNPANOASETUS (EU) 2018/1235,
         annettu 12 päivänä syyskuuta 2018,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Αγκινάρα Ιρίων (Agkinara Irion) (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Kreikan hakemus nimityksen ”Αγκινάρα Ιρίων” (Agkinara Irion) rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, nimitys ”Αγκινάρα Ιρίων” (Agkinara Irion) olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Αγκινάρα Ιρίων” (Agkinara Irion) (SMM).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä syyskuuta 2018.

                  Komission puolesta,

                  puheenjohtajan nimissä

               Phil HOGAN

                  Komission jäsen

            (1)  EUVL L 343, 14.12.2012, s. 1.

            (2)  EUVL C 53, 13.2.2018, s. 7.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Neuvoston täytäntöönpanoasetus (EU) 2018/1231, annettu 13 päivänä syyskuuta 2018, Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta

text:
                  14.9.2018

                  FI

                  Euroopan unionin virallinen lehti

                  L 231/11

         NEUVOSTON TÄYTÄNTÖÖNPANOASETUS (EU) 2018/1231,
         annettu 13 päivänä syyskuuta 2018,
         Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Korean demokraattista kansantasavaltaa koskevista rajoittavista toimenpiteistä ja asetuksen (EY) N:o 329/2007 kumoamisesta 30 päivänä elokuuta 2017 annetun neuvoston asetuksen (EU) 2017/1509 (1) ja erityisesti sen 47 artiklan 5 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 30 päivänä elokuuta 2017 asetuksen (EU) 2017/1509.

                     (2)

                     Yhdistyneiden kansakuntien turvallisuusneuvoston päätöslauselman 1718 (2006) nojalla perustettu Yhdistyneiden kansakuntien turvallisuusneuvoston komitea muutti 8 päivänä elokuuta 2018 listausta yhden sellaisen yhteisön osalta, johon sovelletaan rajoittavia toimenpiteitä.

                     (3)

                     Asetuksen (EU) 2017/1509 liite XIII olisi näin ollen muutettava vastaavasti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2017/1509 liite XIII tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä syyskuuta 2018.

                  Neuvoston puolesta

                  Puheenjohtaja

               J. BOGNER-STRAUSS

            (1)  EUVL L 224, 31.8.2017, s. 1.

            LIITE
            Korvataan asetuksen (EU) N:o 2017/1509 liitteessä XIII olevassa osassa ”b) Oikeushenkilöt, yhteisöt ja elimet” oleva 71 kohta seuraavasti:

                           Nimi

                           Peitenimet

                           Sijainti

                           YK nimennyt

                           Muita tietoja

                           ”71.

                           PRO-GAIN GROUP CORPORATION

                           30.3.2018

                           Tsang Yung Yuanin omistama tai hänen määräysvallassaan oleva yritys, joka osallistuu pohjoiskorealaisen kivihiilen laittomiin siirtoihin.”


title: Komission täytäntöönpanoasetus (EU) 2018/1500, annettu 9 päivänä lokakuuta 2018, tehoaineen tiraami hyväksynnän uusimatta jättämisestä ja tiraamia sisältävillä kasvinsuojeluaineilla käsiteltyjen siementen käytön ja myynnin kieltämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta (ETA:n kannalta merkityksellinen teksti.)

text:
                  10.10.2018

                  FI

                  Euroopan unionin virallinen lehti

                  L 254/1

         KOMISSION TÄYTÄNTÖÖNPANOASETUS (EU) 2018/1500,
         annettu 9 päivänä lokakuuta 2018,
         tehoaineen tiraami hyväksynnän uusimatta jättämisestä ja tiraamia sisältävillä kasvinsuojeluaineilla käsiteltyjen siementen käytön ja myynnin kieltämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan, 49 artiklan 2 kohdan ja 78 artiklan 2 kohdan,
         sekä katsoo seuraavaa:

                     (1)

                     Komission direktiivillä 2003/81/EY (2) sisällytettiin tiraami tehoaineena neuvoston direktiivin 91/414/ETY (3) liitteeseen I.

                     (2)

                     Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

                     (3)

                     Tehoaineen tiraami hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 30 päivänä huhtikuuta 2019.

                     (4)

                     Hakemus, jossa pyydettiin uusimaan tiraamin hyväksyntä, jätettiin komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

                     (5)

                     Hakija on toimittanut täytäntöönpanoasetuksen (EU) N:o 844/2012 6 artiklassa vaaditut täydentävät asiakirja-aineistot. Esittelevä jäsenvaltio totesi hakemuksen täydelliseksi.

                     (6)

                     Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen ja toimitti sen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 20 päivänä tammikuuta 2016.

                     (7)

                     Elintarviketurvallisuusviranomainen toimitti uusimista koskevan arviointikertomuksen hakijalle ja jäsenvaltioille kommentoitavaksi ja niiltä saamansa huomautukset edelleen komissiolle. Lisäksi elintarviketurvallisuusviranomainen asetti täydentävän asiakirja-aineiston tiivistelmän julkisesti saataville.

                     (8)

                     Elintarviketurvallisuusviranomainen ilmoitti 27 päivänä tammikuuta 2017 komissiolle päätelmänsä (6) siitä, voidaanko tiraamin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Elintarviketurvallisuusviranomainen totesi kuluttajiin ja työntekijöihin kohdistuvan suuren akuutin riskin, joka aiheutuu tiraamin käyttämisestä lehtien ruiskuttamiseen. Lisäksi se totesi lintuihin ja nisäkkäisiin kohdistuvan suuren riskin, joka aiheutuu kaikista arvioiduista edustavista käyttötarkoituksista siementen käsittely mukaan luettuna, myös silloin, kun otetaan huomioon korkeamman tason tarkennusten käyttö riskin arvioinnissa. Jäämän määritelmiä ei voitu johtaa riskinarviointitarkoituksia varten niistä puutteellisista tiedoista, jotka olivat käytettävissä metaboliitista M1, ja tämän vuoksi kuluttajille ravinnon kautta aiheutuvan riskin arviointia ei voitu saattaa päätökseen eikä jäämien enimmäismääriä voitu vahvistaa. Lisäksi elintarviketurvallisuusviranomainen ei voinut käytettävissä olevien tietojen perusteella sulkea pois sitä, että luontaisen vaarallisuutensa vuoksi huolta aiheuttavaa ainetta N-nitrosodimetyyliamiinia (NDMA) muodostuu juomavedessä, kun tiraamia ja sen metaboliittia DMCS sisältävää pintavettä ja pohjavettä käsitellään vedenkäsittelyprosessissa, ja lisäksi elintarviketurvallisuusviranomaisen päätelmänä oli käytettävissä olevien rajallisten tietojen perusteella, että vesieliöille aiheutuu suuri riski DMCS:lle altistumisesta. Elintarviketurvallisuusviranomainen ei myöskään voinut tehdä käytettävissä olevien tietojen perusteella päätelmää tiraamin mahdollisista hormonaalisista haittavaikutuksista.

                     (9)

                     Komissio pyysi hakijaa toimittamaan elintarviketurvallisuusviranomaisen päätelmiä koskevat huomautuksensa. Komissio kehotti myös täytäntöönpanoasetuksen (EU) N:o 844/2012 14 artiklan 1 kohdan kolmannen alakohdan mukaisesti hakijaa toimittamaan huomatuksensa uusimista koskevan kertomuksen luonnoksesta. Hakija toimitti huomautuksensa, ja ne on tutkittu huolellisesti.

                     (10)

                     Hakijan esittämistä perusteluista huolimatta ainetta koskevia huolenaiheita ei voitu poistaa.

                     (11)

                     Näin ollen ei ole vahvistettu vähintään yhden kasvinsuojeluaineen yhden tai useamman edustavan käyttötarkoituksen osalta, että asetuksen (EY) N:o 1107/2009 4 artiklassa säädetyt hyväksymiskriteerit täyttyvät. Sen vuoksi on aiheellista olla uusimatta tehoaineen tiraami hyväksyntää kyseisen asetuksen 20 artiklan 1 kohdan b alakohdan mukaisesti.

                     (12)

                     Hakija kirjoitti 18 päivänä toukokuuta 2018 komissiolle poistaakseen uusimishakemuksesta ne edustavat käyttötarkoitukset, jotka koskevat lehtien ruiskuttamista.

                     (13)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (14)

                     Ottaen huomioon todettu riski, joka aiheutuu käsitellyistä siemenistä linnuille ja luonnonvaraisille nisäkkäille, tiraamia sisältävillä kasvinsuojeluaineilla käsiteltyjen siementen markkinoille saattaminen ja käyttö olisi kiellettävä.

                     (15)

                     Käsiteltyjen siementen markkinoille saattamisen ja käytön kieltoa olisi sovellettava 31 päivästä tammikuuta 2020, jotta annettaisiin riittävä siirtymäaika siementen toimitusketjulle ottaen huomioon sellaisten siementen rajallinen saatavuus, joita ei ole käsitelty tiraamia sisältävillä kasvinsuojeluaineilla.

                     (16)

                     Jäsenvaltioille olisi annettava riittävästi aikaa tiraamia sisältävien kasvinsuojeluaineiden lupien peruuttamiseen.

                     (17)

                     Jos jäsenvaltiot myöntävät tiraamia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 30 päivänä huhtikuuta 2019, kun on kyse kasvinsuojeluaineista, joita käytetään lehtien käsittelyyn, ja 30 päivänä tammikuuta 2020, kun on kyse muista kasvinsuojeluaineista, mukaan luettuina siementen käsittelyyn käytettävät kasvinsuojeluaineet.

                     (18)

                     Tiraamin hyväksynnän voimassaoloaikaa pidennettiin 30 päivään huhtikuuta 2019 komission täytäntöönpanoasetuksella (EU) 2018/524 (7), jotta uusimisprosessi voitaisiin saattaa päätökseen ennen kyseisen aineen hyväksynnän voimassaolon päättymistä. Koska asiassa kuitenkin tehdään päätös ennen voimassaolon myöhennettyä päättymispäivää, tätä asetusta olisi sovellettava mahdollisimman pian.

                     (19)

                     Tämä asetus ei estä tiraamin hyväksyntää koskevan uuden hakemuksen toimittamista asetuksen (EY) N:o 1107/2009 7 artiklan mukaisesti.

                     (20)

                     Pysyvä kasvi-, eläin-, elintarvike- ja rehukomitea ei ole antanut lausuntoa puheenjohtajansa asettamassa määräajassa. Täytäntöönpanosäädös katsottiin tarpeelliseksi, ja puheenjohtaja toimitti täytäntöönpanosäädöksen luonnoksen muutoksenhakukomitean käsiteltäväksi. Muutoksenhakukomitea ei antanut lausuntoa,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksynnän uusimatta jättäminen
            Tehoaineen tiraami hyväksyntää ei uusita.

            2 artikla
            Täytäntöönpanoasetuksen (EU) N:o 540/2011 muuttaminen
            Poistetaan täytäntöönpanoasetuksen (EU) N:o 540/2011 liitteessä olevasta A osasta tiraamia koskeva rivi 73.

            3 artikla
            Käsiteltyjen siementen markkinoillesaattamista koskeva kielto
            Tiraamia sisältävillä kasvinsuojeluaineilla käsiteltyjä siemeniä ei saa käyttää eikä saattaa markkinoille.

            4 artikla
            Siirtymätoimenpiteet
            Jäsenvaltioiden on peruutettava tiraamia tehoaineena sisältävien kasvinsuojeluaineiden hyväksynnät viimeistään 30 päivänä tammikuuta 2019.

            5 artikla
            Siirtymäaika
            Jos jäsenvaltiot myöntävät siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi oltava mahdollisimman lyhyt ja päätyttävä viimeistään 30 päivänä huhtikuuta 2019, kun on kyse kasvinsuojeluaineista, joita käytetään lehtien käsittelyyn, ja 30 päivänä tammikuuta 2020, kun on kyse muista kasvinsuojeluaineista, mukaan luettuina ne, joita käytetään siementen käsittelyyn.

            6 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Asetuksen 3 artiklaa sovelletaan 31 päivästä tammikuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä lokakuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  Komission direktiivi 2003/81/EY, annettu 5 päivänä syyskuuta 2003, neuvoston direktiivin 91/414/ETY muuttamisesta molinaatin, tiraamin ja tsiraamin sisällyttämiseksi siihen tehoaineina (EUVL L 224, 6.9.2003, s. 29).

            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N: o 1107/2009 mukaisesti (EUVL L 252, 19.9.2012, s. 26).

            (6)  EFSA (Euroopan elintarviketurvallisuusviranomainen), 2016. Conclusion on the peer review of the pesticide risk assessment of the active substance thiram. EFSA Journal 2017;15(7):4700 [29 pp.]. doi:10.2903/j.efsa.2017.4700.

            (7)  Komission täytäntöönpanoasetus (EU) 2018/524, annettu 28 päivänä maaliskuuta 2018, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden Bacillus subtilis (Cohn 1872) kanta QST 713, identtinen kannan AQ 713 kanssa, sekä tehoaineiden klodinafoppi, klopyralidi, syprodiniili, diklorproppi-P, fosetyyli, mepanipyriimi, metkonatsoli, metrafenoni, pirimikarbi, Pseudomonas chlororaphis kanta: MA 342, pyrimetaniili, kinoksifeeni, rimsulfuroni, spinosadi, tiaklopridi, tiametoksaami, tiraami, tolklofossimetyyli, triklopyyri, trineksapakki, tritikonatsoli ja tsiraami hyväksynnän voimassaoloajan pidentämisestä (EUVL L 88, 4.4.2018, s. 4).